section_heading: Albumi i filmska glazba
paragraph_text: Godine 2005., ponovno mijenjaju izdavača, te ovaj put za DOP Records, a pod okriljem Menarta, pripremaju album la la, koji se pojavio u prodaji tokom jeseni 2005. godine. Album je najavljen iznimno uspješnim singlom "Treblebass" (radi se o složenici koja kombinira riječi kojima se označavaju dva osnovna efekta kod većine instrumenata na struju, te glazbenih pojačala i uređaja za reprodukciju glazbe), koji je dosegao najviša mjesta na većini ljestvica, što ga čini prvim velikim uspjehom Svadbasa kod publike. Pjesma "Treblebass" postala je hitom mjeseca Otvorenog radija jer se na prvom mjestu domaće top liste zadržala nekoliko tjedana, a istovjetan je uspjeh ponovila na mnogobrojnim radio stanicama diljem Hrvatske. Videospot za singl režirao je Dalibor Matanić. Slijedi hit "Pričaj mi o ljubavi" koji je po objavljivanju počeo ponavljati uspjeh "Treblebasa" te treći singl "Više nije važno tko je kriv".